Fochville-moord: Vier vra hof om saak te laat vaarChantell Wheeler (links) en Natasha Wheeler Barnard (regs) (Foto: Chantell Wheeler/Facebook) Vier van vyf beskuldigdes in die moordsaak van Natasha Wheeler Barnard (33) se vertoë aan die senior staatsaanklaer dat die saak teen hulle teruggetrek moet word, was onsuksesvol. Só is Dinsdag in die streekshof in Fochville, Gauteng, beslis. Maryna Doyle (37), haar kêrel, Sidney Scheepers (41), Twane Wienand (31) en Dave Lourens (45) se regsverteenwoordigers het die vertoë op 17 Maart by die hof ingedien. Die vertoë bevat ’n opsomming van die beskuldigdes se weergawe van gebeure. Die hof het egter nie die inhoud daarvan bekend gemaak nie. Die beskuldigde Rudolf Pretorius (23) het nie vertoë gerig nie. Die beskuldigdes gaan nou die direkteur van openbare vervolging (DOV) in Gauteng met hul vertoë nader. Hulle sal weer op 27 Julie in die hof verskyn wanneer die DOV se beslissing na verwagting bekend gemaak gaan word. Die beskuldigdes Maandag by die landdroshof in Fochville. (Foto: Anja van der Merwe/Maroela Media) Barnard se familie was Dinsdag oudergewoonte by die hof. Hulle het ná afloop van die hofverrigtinge aan Maroela Media gesê die hof se besluit om die vier se vertoë van die hand te wys, is ’n stap in die regte rigting in hul stryd om geregtigheid. Hulle hoop dat die DOV ook die aansoek van die hand sal wys. Maroela Media verneem dat familielede van die beskuldigdes met hul hofverskyning in Februarie glo verslaggewers buite die hof probeer verhoed het om foto’s van die beskuldigdes te neem. Spanning het Dinsdag opnuut buite die hof geheers dat dié gebeure herhaal kan word. Luidens die klagstaat word al die beskuldigdes van moord en dwarsboming van die gereg aangekla, maar dit is nog onduidelik hoe elkeen by die voorval betrokke was. Aanklagte teen ’n sesde verdagte, Cecilia Storbeck (23), is in Desember verlede jaar laat vaar. Storbeck gaan moontlik nou vir die staat getuig. Cecilia Storbeck Donderdag by die hof (Foto: Anja van der Merwe, Maroela Media) Barnard is op 3 Maart 2022 in die Boulevard-restaurant en -kroeg in Fochville na bewering aangerand en vroeg die volgende oggend by haar ma, Frieda Venter, se huis afgelaai. Paramedici het haar later daar dood verklaar. Sy het beserings gehad wat daarop dui dat sy aangerand is. Die ondersoekbeampte, AO Kitty Fourie, het vroeër getuig dat Barnard traumabeserings aan haar kop, nek en ruggraat opgedoen het. Op videomateriaal van die voorval kan daar glo gesien word dat ’n konfrontasie tussen Pretorius (die kroegbestuurder) en Barnard ontstaan het. Rudolph Pretorius (Foto: Rudolph Pretorius/Facebook) Fourie het getuig die videomateriaal wys duidelik dat Barnard daarna na die deur stap, waarna Pretorius haar van agter met ’n stoel en kussing gegooi het. Sy het teruggedraai om weer in te gaan, maar Doyle en Wienand het glo na die deur beweeg en Barnard gekeer en na buite gestamp. Volgens Fourie se getuienis is Pretorius na die kantoor waar hy die videokameras afgeskakel het. Hy is daarna terug na die gebied waar die stampery met Barnard aan die gang was. Die kameras is glo ná ongeveer 11 minute weer aangeskakel. Barnard het in daardie stadium op die grond in die parkeerterrein gelê. Die videomateriaal sal na verwagting as kernbewysstuk in die saak dien. Twane Wienand (Foto: Twane Wienand/Facebook) Maryna Doyle en haar kêrel Sidney Scheepers (Foto: Verskaf) Doyle, Scheepers, Storbeck, Wienand en Lourens is verlede jaar op borgtog van R5 000 elk vrygelaat, terwyl Pretorius se borgtog op R10 000 vasgestel is. Barnard se suster, Chantell Wheeler, het tydens ’n vorige hofverskyning aan Maroela Media gesê dit voel of hul lewe stilstaan en dié van die beskuldigdes aangaan sedert hulle in April verlede jaar op borgtog vrygelaat is. Barnard se ma, Frieda Venter, en suster, Chantell Wheeler (Foto: Anja van der Merwe, Maroela Media) Natasha Barnard se pa, John Wheeler [Foto: Anja van der Merwe, Maroela Media] Dit is vir hulle ook ontstellend om te sien hoe die beskuldigdes buite die hof bymekaarkom, grappies maak en lag. Venter sê Barnard se 11-jarige seun en 14-jarige dogter se verlange na hul ma is ná langer as ’n jaar nie minder nie. Dit is veral Barnard se seun wat sukkel om sy ma se dood te verwerk.